Kansainväliset mediat villiintyivät suomalaisen luontokuvista: "Hän kuvaa eläimiä kuin ne olisivat ammattimalleja"

Suomalaisen Joachim Munterin luontokuvat ovat villinneet kansainväliset mediat muutaman viime päivän ajan. Munterin kuvia on julkaissut muun muassa Facebook-sivusto 9GAG, jolla on lähes 38 miljoonaa seuraajaa, sekä tunnettu Bored Panda -sivusto. Sen mukaan Munter kuvaa eläimiä kuin ne olisivat ammattimalleja. "Tunnet olevasi niin lähellä eläimiä, että joudut nipistämään itseäsi, jotta tiedät, ettet näe unta", sivusto hehkuttaa. Torstaina Suomen Washingtonin-suurlähetystö jakoi linkin seuraajilleen. Helsingissä asuva Munter on hämillään saamastaan huomiosta. –Vähän oudolta tämä jotenkin tuntuu. Pyöritys alkoi eilen, ja tämä on jo kolmas haastattelu tänään. 28-vuotias Munter opiskelee medianomiksi. Valokuvaamisen hän aloitti vasta kymmenen kuukautta sitten kameralla, jonka oli joskus saanut, mutta joka oli jäänyt käyttöä vaille. Ajatus syttyi valokuvista, joita hän oli nähnyt kuvien jakopalvelu Instagramissa. –Ajattelin, että haluan itsekin ottaa sellaisia. Ensiksi otin vain maisemakuvia, mutta sitten jostain tuli halu saada kettukuva. Ryhdyin miettimään, mistä löytäisin ketun. Kesti kaksi kuukautta ennen kuin Munter sai otetuksi sellaisen kuvan, johon hän oli tyytyväinen. –Tulen muistamaan sen hetken. Olin laittanut kuvaamiseen paljon aikaa, ja kun vihdoin sain kuvan, se oli palkitsevaa. Toistaiseksi helsinkiläinen on kuvannut vain Suomessa, mutta haaveissa ovat myös kuvausmatkat ulkomaille. Munterin kuvissa eläimet vaikuttavat poseeraavan luontevasti kameralle. Hän kertoo pitävänsä sellaisista kuvista, joissa eläimillä on jokin ilme. –En kannata villieläinten ruokkimista, mutta kun kuvaan, annan niille jotain pientä syötävää. Sitten pitää vain napata kuva oikealla hetkellä. Kuvaamisen jälkeen Munter käsittelee kuvat. Hän on pyrkinyt kehittämään omanlaisensa tyylin. –Omaa silmääni miellyttää se, että kuvassa on pehmeä tausta, mutta kuva on kuitenkin skarppi.